-1
স্বয়ংক্রিয়ভাবে মুছে যাবে ফেসবুকের বার্তা!
ফেসবুক গতকাল বৃহস্পতিবার থেকে ফ্রান্সে বার্তা আদান-প্রদানের ক্ষেত্রে নতুন একটি ফিচার নিয়ে পরীক্ষা-নিরীক্ষা চালাচ্ছে। এই ফিচারটির মাধ্যমে ফেসবুকে বার্তা পাঠানো হলে তা নির্দিষ্ট সময় পর স্বয়ংক্রিয়ভাবে মুছে যায়। বার্তা আদান-প্রদানের সফটওয়্যার স্ন্যাপচ্যাটের সঙ্গে প্রতিযোগিতা করতেই নতুন এই ফিচারটি উন্মুক্ত করার পরিকল্পনা।বার্তা সংস্থা এএফপিকে ফেসবুক কর্তৃপক্ষ বলেছে, ফ্রান্সে আমরা একটি ছোট পরীক্ষা চালাচ্ছি। নতুন ফিচারটির মাধ্যমে বার্তা পাঠানোর পর এক ঘণ্টার মধ্যে তা মুছে যাবে। ফেসবুকের মেসেঞ্জারে এ সেবাটি যুক্ত হলে যোগাযোগের ক্ষেত্রে আরও মজার কিছু সুবিধা পাবেন ব্যবহারকারীরা। মেসেঞ্জারে একটি বালিঘড়ি আইকনে ক্লিক করে এ বার্তা পাঠানো যাবে। যে বার্তা পাঠানো হবে তা এক ঘণ্টা পর স্বয়ংক্রিয়ভাবে মুছে যাবে।মেসেঞ্জারের অ্যান্ড্রয়েড ও আইওএস সংস্করণে এটি পরীক্ষা করে দেখছে ফেসবুক। সফল হলে শিগগিরই অন্য দেশগুলোতে এটি চালু করা হবে।স্ন্যাপচ্যাটকে টেক্কা দিতে এ সুবিধাটি চালু করতে যাচ্ছে ফেসবুক। ২০১৩ সালে ৩০০ কোটি মার্কিন ডলারে স্ন্যাপচ্যাটকে কিনতে চেয়েছিল ফেসবুক কর্তৃপক্ষ। কিন্তু স্ন্যাপচ্যাট কর্তৃপক্ষ তাতে সাড়া দেয়নি।